b'\n_START_ARTICLE_\nMal\xc5\xabn\xc4\x97lis\n_START_SECTION_\nIstorija\n_START_PARAGRAPH_\nVaik\xc5\xb3 tautini\xc5\xb3 \xc5\xa1oki\xc5\xb3 kolektyvas. 1951m. choreograf\xc4\x97 Genovait\xc4\x97 Montvilait\xc4\x97 sub\xc5\xabr\xc4\x97 tautini\xc5\xb3 \xc5\xa1oki\xc5\xb3 ratel\xc4\xaf, kuris buvo vienas i\xc5\xa1 nedaugelio Kauno mieste. Tai buvo nedidelis tautinio meno ugdymo \xc5\xbeidinys tuometiniu sud\xc4\x97tingu pokario laikotarpiu. 1976m. kolektyvui prad\xc4\x97jo vadovauti choreograf\xc4\x97 Birut\xc4\x97 Brazd\xc5\xbei\xc5\xabt\xc4\x97. Jai vadovaujant \xc5\xa1oki\xc5\xb3 ratelis i\xc5\xa1augo \xc4\xaf vaik\xc5\xb3 tautini\xc5\xb3 \xc5\xa1oki\xc5\xb3 ansambl\xc4\xaf, jungiant\xc4\xaf apie du \xc5\xa1imtus dalyvi\xc5\xb3: \xc5\xa1e\xc5\xa1ias skirtingo am\xc5\xbeiaus \xc5\xa1ok\xc4\x97j\xc5\xb3 grupes, liaudies instrument\xc5\xb3 orkestr\xc4\x85 ir kaimi\xc5\xa1k\xc4\x85 kapel\xc4\x85. Dalyvi\xc5\xb3 am\xc5\xbeius nuo 4 iki 18 met\xc5\xb3._NEWLINE_Ansamblis tituluojamas vienu geriausiu Lietuvos vaik\xc5\xb3 \xc5\xa1oki\xc5\xb3 kolektyvu. Kolektyvo repertuaras itin platus, \xc4\xafvairus ir nuotaikingas. Pasipuo\xc5\xa1\xc4\x99s lietuvi\xc5\xa1kais tautiniais kostiumais kolektyvas daug koncertuoja Kaune ir kitose Lietuvos vietose, dalyvauja respublikiniuose renginiuose ir konkursuose bei \xc4\xafvairiuose festivaliuose u\xc5\xbesienio \xc5\xa1alyse: Latvijoje, \xc5\xa0vedijoje, Vokietijoje, Lenkijoje, Turkijoje, Brazilijoje, Pranc\xc5\xabzijoje, Graikijoje, Vengrijoje, Ukrainoje, Kroatijoje, Bulgarijoje. 2000 m. kolektyvas respublikiniame vaik\xc5\xb3 tautini\xc5\xb3 \xc5\xa1oki\xc5\xb3 konkurse "Aguon\xc4\x97l\xc4\x97" buvo pripa\xc5\xbeintas profesionaliausiu vaik\xc5\xb3 tautini\xc5\xb3 \xc5\xa1oki\xc5\xb3 ansambliu visoje respublikoje, 2004 m. "Mal\xc5\xabn\xc4\x97lis" tame pa\xc4\x8diame konkurse peln\xc4\x97 laureato vard\xc4\x85. 2001 m. kolektyvas apdovanotas "Aukso pauk\xc5\xa1t\xc4\x97s" prizu kaip geriausias vaik\xc5\xb3 tautini\xc5\xb3 \xc5\xa1oki\xc5\xb3 kolektyvas \xc5\xa1alyje bei u\xc5\xbe nuopelnus Lietuvos liaudies menui._NEWLINE_Dabar jau profesionalaus vaik\xc5\xb3 kolektyvo meno vadove ir baletmeistere ketvirt\xc4\x85 de\xc5\xa1imt\xc4\xaf dirba Birut\xc4\x97 Brazd\xc5\xbei\xc5\xabt\xc4\x97. Groti originaliais liaudi\xc5\xa1kais ir klasikiniais muzikos instrumentais vaikus moko: Zita Labutien\xc4\x97, Danut\xc4\x97 \xc5\xa0imakauskait\xc4\x97, Vincentas Kur\xc5\xa1a, Audron\xc4\x97 Ravkien\xc4\x97 ir Alfonsas \xc5\xaasas. Koncertmeister\xc4\x97 - Zita Dirg\xc4\x97lien\xc4\x97.'